Flemming Møller Mortensen (S), 2009-01-22:
Hver dag året rundt bliver gennemsnitligt 275 danske patienter smittet med en sygdomsfremkaldende infektion, mens de er indlagt på sygehuset.
Det er ca. 10 pct. af alle indlagte patienter.
På årsplan er det oplyst af Sundhedsstyrelsen at der cirka er 1 million indlagte patienter i Danmark.
Altså drejer det sig om 100.000 patienter i Danmark om året, som pådrager sig en infektion.
100.000 patienter er så stort et antal, at det næsten er ubegribeligt.
Lederen af sygehushygiejneafdelingen i Statens Serum Institut forholder sig også meget kritisk til de tal, der fremlægges, og jeg citerer: Det er uacceptabelt højt, og det skal længere ned.
Uden at overdrive må det konstateres, at bakterierne stortrives på de danske sygehuse.
Ja, nogle infektioner er direkte livstruende for alvorligt syge og afkræftede patienter.
Det står klart, at 100.000 patienter må forblive indlagt på sygehusene i væsentlig længere tid end planlagt, og det står klart, at det i gennemsnit drejer sig om yderligere 7 dages indlæggelse for hver enkelt patient.
Altså andrager sygehusinfektioner 700.000 ekstra sengedage om året, men væsentligst af alt er det dog at præcisere, at eksperterne siger, at for 25-50 pct. af disse 100.000 patienters vedkommende ville infektionerne kunne forebygges.
I bedste fald er det altså 350.000 sengedage, som i stedet kunne bruges til at behandle alle andre syge danskere.
Og alle ved, at patienter, som venter på behandling, ikke ligefrem er en mangelvare i Danmark.
Protesen bliver inficeret, den må fjernes, og der skal behandles med antibiotika i 12 uger.
Først derefter kan patienten blive opereret igen.
En anden patient har fået en inficeret hjerteklap, som skal behandles og overvåges i 6 uger på sygehuset.
Statens Serum Institut siger helt tydeligt, og jeg citerer: Implementering af den danske kvalitetsmodel og revision og formel implementering af de infektionshygiejniske standarder samt hjælp og undervisning af velnormerede hygiejneorganisationer vil være midler til at opnå en sådan forbedring.
Sådan lyder konklusionen fra Statens Serum Institut i november 2008.
Det er meget, meget klar tale fra vores øverste statslige hygiejnemyndighed.
Det er så klar tale, at der må handles nu.
Ministeren for sundhed og forebyggelse må simpelt hen klare den alvorlige situation langt bedre, end det sker i dag.
Vi vil have sygehuse, som er rene, og vi vil have et personale, som arbejder efter et regelsæt, der giver den allerbedste praksis for rengøring og hygiejne.
I dag ser vi det ene eksempel efter det andet på, at sygehuse afsløres i ikke at gøre ordentligt rent eller i at springe over, hvor gærdet er lavest, når det gælder hygiejneforskrifter.
Alt skal i dag gøres på kortere tid end i går.
Alt bliver målt og vejet i forhold til, hvad det koster.
Alt for hyppigt går det ud over kvaliteten, og alt for hyppigt må personalet gå på kompromis med den faglige kvalitet i arbejdet.
Det går ikke mere, vil jeg sige til sundhedsministeren.
Konsekvenserne ikke alene for de mange patienter, men også for samfundet er alt, alt for store.
Regeringen har hele tiden sagt, at det er overflødigt at sikre nationale standarder, og at det også er indblanding i regionernes anliggende.
Senest har regeringen så lovet, at der inden udgangen af 2006 ville være rammer for en kvalitetsforbedring på det her område på plads.
Men intet er sket.
Statens Serum Institut har sammen med Dansk Standard arbejdet med udarbejdelsen af 12 standarder, standarder, som er udarbejdet af de ypperste eksperter i landet - og der er mere end 100 af dem.
Man har fulgt den bedste praksis, og så vidt det har været muligt, har man også evidensbaseret dem.
Jeg vil sige, at det er grotesk, at sundhedsministeren og dermed regeringen blankt afviser Statens Serum Instituts klare melding om, at de 12 standarder fra Dansk Standard er et af de tre væsentligste instrumenter for at reducere de 100.000 årlige sygehuspådragede infektioner.
Regeringen foretager sig intet, lukker øjnene og lader blot de mange, mange patienter lide unødigt.
Samtidig lader den det offentlige sygehusvæsen lide yderligere såvel økonomisk som i indsatsen for at hjælpe alle patienter hurtigst muligt.